[pic] | COMISIA COMUNITĂŢILOR EUROPENE |

Bruxelles, 17.2.2009

COM(2009) 75 final

2007/0233 (COD)

COMUNICARE A COMISIEI CĂTRE PARLAMENTUL EUROPEAN în conformitate cu articolul 251 alineatul (2) paragraful al doilea din Tratatul CE privind

poziția comună a Consiliului cu privire la adoptarea unui regulament al Parlamentului European și al Consiliului privind statisticile referitoare la comerțul exterior cu țări terțe și de abrogare a Regulamentului (CEE) nr. 1172/95 al Consiliului

2007/0233 (COD)

COMUNICARE A COMISIEI CĂTRE PARLAMENTUL EUROPEAN în conformitate cu articolul 251 alineatul (2) paragraful al doilea din Tratatul CE privind

poziția comună a Consiliului cu privire la adoptarea unui regulament al Parlamentului European și al Consiliului privind statisticile referitoare la comerțul exterior cu țări terțe și de abrogare a Regulamentului (CEE) nr. 1172/95 al Consiliului

1. ISTORICUL DOSARULUI

Data transmiterii propunerii către Parlamentul European și Consiliu (document COM(2007) 653 final — 2007/0233 (COD): | 30 octombrie 2007 |

Data avizului Băncii Europene Centrale: | 3 martie 2008 |

Data avizului Parlamentului European, prima lectură: | 23 septembrie 2008 |

Data adoptării poziției comune: | 16 februarie 2009 |

2. OBIECTIVUL PROPUNERII COMISIEI

Statisticile de comerț exterior (Extrastat) înregistrează importurile și exporturile de mărfuri ale statelor membre cu țările terțe. Aceste informații au o importanță vitală pentru politicile economice și comerciale europene și pentru analizarea dezvoltării pieței de produse individuale. Statisticile de comerț exterior conțin înregistrări lunare privind importurile și exporturile exprimate în termeni valorici și cantitativi, defalcate pe state membre raportoare și țări partenere, pe produse, în conformitate cu nomenclatura combinată, pe mod de transport și pe tratament tarifar.

Statisticile se bazează pe informații colectate din declarațiile vamale. Compilația statistică va fi afectată de schimbările introduse de Codul vamal modernizat[1]. Pentru a păstra o bună calitate a statisticilor pe viitor, sistemul statistic trebuie adaptat. Acesta reprezintă principalul motiv al abrogării Regulamentului (CE) nr. 1172/95 al Consiliului și al propunerii unui nou regulament Extrastat.

- Regulamentul prevede informații mai precise privind sursele de date atunci când sunt aplicate simplificări vamale diferite.

- Regulamentul prevede, de asemenea, un sistem de schimb de date între statele membre care este obligatoriu în cadrul sistemului vamal modernizat.

- Regulamentul va permite compilarea și transmiterea statisticilor în funcție de statul membru destinatar și de exportul efectiv. Aceasta va preveni înregistrarea eronată a comerțului afectat de procedura de vămuire centralizată și de așa numitul „efect Rotterdam”[2].

- Regulamentul răspunde, de asemenea, noilor necesități ale utilizatorilor prin elaborarea de statistici de comerț suplimentare în funcție de caracteristicile întreprinderilor, prin furnizarea de operații comerciale defalcate în funcție de moneda de facturare și natura tranzacției. Aceasta nu atrage după sine nicio obligație suplimentară sau foarte puține obligații suplimentare pentru respondenți.

- În cele din urmă, regulamentul stabilește un sistem mai bun de evaluare a calității pentru statisticile de comerț exterior.

3. OBSERVAțII CU PRIVIRE LA POZIțIA COMUNă

3.1. Observații generale

Parlamentul European și-a dat avizul după prima lectură la 23 octombrie 2008, prezentând 35 de amendamente la propunerea Comisiei. Cu toate acestea, 8 amendamente (nr. 1 – 4, 8, 16, 17 și 19) nu s-au referit la toate versiunile lingvistice și, prin urmare, nu au fost supuse la vot.

Comisia a acceptat în totalitate sau în principiu 24 din cele 27 de amendamente adoptate de Parlamentul European la prima sa lectură. Aceste amendamente consolidează sistemul de comitologie sau privesc terminologia, referințele juridice și obiectivul (considerentele) propunerii Comisiei fără a schimba obiectivele esențiale ale reformei. Acestea nu reprezintă un obstacol major pentru Comisie.

În ceea ce privește celelalte trei amendamente, unul este parțial acceptat de către Comisie și Consiliu (nr. 26 cu privire la schimbul de date), altul este încorporat în poziția comună (nr.18 cu privire la anularea colectării „contingentelor de import”) dar „Poziția Comisiei cu privire la amendamentele PE la prima lectură” din 23 septembrie 2008 a recomandat ca acesta să nu fie acceptat. Al treilea amendament (nr. 27 cu privire la excluderea colectării de statistici dacă serviciile de vamă se autoevaluează) este respins de către ambele instituții: Consiliul și Comisia.

Poziția comună a Consiliului introduce specificări suplimentare cu privire la sursele de date, la sistemul de schimb de date, precum și de ordin tehnic sau redacțional. Toate aceste modificări pot fi acceptate de către Comisie.

Pe ansamblu, Comisia consideră că poziția comună nu modifică abordarea sau obiectivele propunerii și poate, așadar, să o sprijine ca atare.

3.2. Observații detaliate

3.2.1. Amendamente propuse de Parlament, acceptate de Comisie și încorporate în totalitate, parțial sau în principiu în poziția comună

Din 27 de amendamente adoptate, amendamentele nr. 5, 6, 7, 9, 10, 11, 12, 13, 14, 15, 20, 21, 22, 23, 24, 25, 28, 29, 30, 31, 32, 33, 34 și 35 au fost încorporate fie exact sub forma propusă de amendamentele parlamentare, fie cu o formulare ușor diferită în poziția comună. Aceste amendamente pot fi acceptate integral de către Comisie. Acestea înlătură ambiguitățile sau specifică sistemul de comitologie.

Amendamentul nr. 26 este acceptat parțial deoarece Comisia acceptă obiectivul general al acestui amendament care afirmă responsabilitatea autorităților vamale cu privire la mecanismul de schimb de date statistice. Cu toate acestea, Comisia preferă formularea mai generală încorporată în poziția comună a Consiliului.

3.2.2. Amendamente propuse de Parlament, respinse de Comisie, dar încorporate în totalitate, parțial sau în principiu în poziția comună

Amendamentul parlamentar nr. 18 elimină colectarea de „contingente de import” din setul de date. Poziția comună nu ia nici ea în considerare colectarea. Deoarece aceste date sunt foarte importante pentru monitorizarea comerțului comunitar și a politicilor agricole în ceea ce privește obligațiile sale față de OMC, în special atunci când este vorba despre notificările adresate OMC-ului cu privire la rata de utilizare a contingentelor tarifare consolidate ale UE, Comisia ar insista pe necesitatea ca aceste informații să fie puse la dispoziție prin acest regulament.

3.2.3. Amendamente propuse de Parlament, acceptate în totalitate, parțial sau în principiu de Comisie, dar care nu sunt încorporate în poziția comună

Niciunul.

3.2.4. Amendamente propuse de Parlament, respinse de Comisie și de Consiliu și care nu sunt încorporate în poziția comună

Comisia împărtășește preocuparea Consiliului cu privire la amendamentul nr. 27 care exclude transmiterea unor date de import și export Eurostat-ului, atunci când se aplică simplificări vamale specifice. Aplicarea acestui amendament ar conduce la o acoperire parțială a operațiilor comerciale și, prin urmare, la o deteriorare considerabilă a calității datelor.

3.2.5. Modificări aduse propunerii de către Consiliu

Consiliul a propus următoarele modificări principale ale propunerii Comisiei:

- Statisticile în cazul formalităților și controalelor vamale simplificate: Consiliul a inserat un nou considerent 3 care explică faptul că statisticile complete vor fi menținute și pentru comerțul afectat de simplificările vamale care au condus la nedisponibilitatea declarațiilor vamale. Articolul 4 privind sursele de date este adaptat la simplificările prezentate în Codul vamal modernizat. În special, noul articol 4 alineatul (2) precizează că agenții care au beneficiat de simplificări ar trebui să furnizeze datele pentru statistici. Articolul 4 alineatul (5) și articolul 5 alineatul (4) vizează minimizarea sarcinilor administrative pentru comerț privind procesul de colectare a datelor.

- Schimbul de date între statele membre: Consiliul a inserat specificații în vederea ameliorării funcționării viitorului sistem de schimb de date. Considerentul nr. 4 face trimitere la decizia privind vămile electronice („e-customs”) și implicațiile sale pentru statistici. Articolul 7 alineatul (2) afirmă că autoritățile vamale ar trebui să asigure schimbul de date între statul membru declarant și statul membru destinatar / al exportului efectiv. Data de începere a unui astfel de sistem de schimb de date este conformă progreselor realizate în aplicarea sistemului automatizat vamal de import și export.

- Alte modificări: Consiliul, în poziția sa comună, introduce mai multe modificări de ordin pur tehnic sau redacțional. Unele schimbări conduc la o restructurare a propunerii și o renumerotare ulterioară a considerentelor și a alineatelor din unele articole.

4. CONCLUZIE

Schimbările introduse de poziția comună a Consiliului sunt acceptabile de către Comisie, cu excepția înlăturării „contingentelor de import”, pentru a căror disponibilitate Comisia ar insista.

[1] Regulamentul (CE) nr. 450/2008 al Parlamentului European și al Consiliului din 23 aprilie 2008 de stabilire a Codului Vamal Comunitar (JO L 145, 4.6.2008, p. 1).

[2] „Efectul Rotterdam” înseamnă că o tranzacție de comerț exterior este raportată în statisticile UE mai întâi ca importuri provenite dintr-o țară terță către statul membru al UE prin care bunurile au traversat frontiera UE și au fost puse în liberă circulație. Această înregistrare statistică face parte din Extrastat. Următorul transfer al bunurilor din acest stat membru al UE către statul membru al UE care este importatorul real final se înregistrează ca expediere (export) și sosire (import) între aceste două state membre ale UE în cadrul Intrastat. „Efectul Rotterdam” se aplică și în cazul exporturilor comunitare, dar într-o mai mică măsură. „Efectul Rotterdam” determină creșterea importurilor și exporturilor statelor membre ale UE expuse acestui fenomen.